b'\n_START_ARTICLE_\nFormose Mendy\n_START_SECTION_\nSeurajoukkueura\n_START_PARAGRAPH_\nMendy aloitti ammattilaisuransa ranskalaisessa RC Lensiss\xc3\xa4, jonka kakkosjoukkuetta h\xc3\xa4n edusti vuosina 2006-2009 pelaten 13 ottelua, joissa syntyi yksi maali. Kauden 2008-2009 h\xc3\xa4n oli lainalla kolmanneksi korkeimman sarjatason Nationalin FC Istresiss\xc3\xa4._NEWLINE_Hein\xc3\xa4kuussa 2009 Mendy siirtyi Espanjan kolmanneksi korkeimman sarjatason Segunda Divisi\xc3\xb3n B:n CD Puertollanooon, jossa h\xc3\xa4n pelasi kauden 2009-2010 ajan tehden 14 esiintymist\xc3\xa4 kent\xc3\xa4ll\xc3\xa4. Vuoden 2010 hein\xc3\xa4kuussa Mendy siirtyi espanjalaisen Sporting Gij\xc3\xb3nin organisaatioon. H\xc3\xa4n pelasi seuran kakkosjoukkueen paidassa vuosina 2010-2012 42 ottelua viimeistellen niiss\xc3\xa4 nelj\xc3\xa4 maalia. Debyytti seuran ykk\xc3\xb6sjoukkueen paidassa korkeimmalla sarjatasolla Primera Divisi\xc3\xb3nissa tapahtui helmikuussa 2012 Racing de Santanderia vastaan. Kauden 2011-2012 j\xc3\xa4lkeen seura putosi Segunda Divisi\xc3\xb3niin. Yhteens\xc3\xa4 Mendylle kertyi gij\xc3\xb3nilaisseuran ykk\xc3\xb6sjoukkueessa 35 ottelua._NEWLINE_Syyskuussa 2014 sopimuksensa Gij\xc3\xb3nin kanssa katkaissut Mendy siirtyi Englantiin, toiseksi korkeimman sarjatason Mestaruussarjan Blackpooliin. Otteluita kertyi syyskauden aikana vain kolme. Huhtikuussa 2015 Mendy teki kauden 2015 loppuun kest\xc3\xa4v\xc3\xa4n sopimuksen Suomen Veikkausliigan hallitsevan mestarin Helsingin Jalkapalloklubin kanssa.\n_START_SECTION_\nMaajoukkueura\n_START_PARAGRAPH_\nMendy debytoi Guinea-Bissaun jalkapallomaajoukkueessa helmikuussa 2011 yst\xc3\xa4vyysottelussa Gambiaa vastaan. Se on h\xc3\xa4nen toistaiseksi ainoa maaottelunsa.\n_START_SECTION_\nMuuta\n_START_PARAGRAPH_\nSenegalissa syntynyt Mendy sai valita maajoukkueekseen Senegalin sijasta my\xc3\xb6s Guinea-Bissaun, jonka h\xc3\xa4n lopulta valitsikin. Syy Guinea-Bissaun edustusmahdollisuuteen oli se, ett\xc3\xa4 Mendyn molemmat vanhemmat ovat kotoisin sielt\xc3\xa4.'